Għada t-Tnejn 10 ta' Diċembru 2012, Lawrence Gonzi, Prim Ministru, b'diskorsu, jġib fi tmiemu l-ewwel fażi tad-diskussjoni dwar il- ghall-2013. L-oratorija m'hiex ser tonqos imma s-sustanza wisq nibża' li ser terġa' tkun assenti. Ser iwieġeb dak li qal il-Kap tal-Opposizzjoni, li l-anqas hu ma qal kull ma kien jeħtieġ li jingħad. Lawrence Gonzi ser jipprova jfissrilna kif inhu meħtieġ li l-inċertezza li hawn fil-pajjiż tinqata' billi jkun approvat il- Lawrence Gonzi iwaħħal f'kulħadd talli l-inċertezza mhux biss nibtet imma firxet l-għeruq tagħha fil-fond. Jaħseb li hu biss m'għandu l-ebda ħtija. Kulħadd għandu l-obbligu li jerfa' r-responsabbiltajiet tiegħu, jgħid. Imma dawk ta' madwaru huma esklużi. Din kienet leġislatura ħażina sa minn l-ewwel jum: għandha fuqha s- saħta tal-Mistra. Saħta li titfa d-dell fuq iż-żewġ naħat tal-Parlament. Is-saħta tal-Mistra qegħda fuq Lawrence Gonzi għax fl-iskandlu tal-Mistra ipprova jgħatti l-iżbalji u ma kellux il-kuraġġ morali li jgħid li JPO kien żbaljat. Ipprova jpinġieh bħala vittma meta l-vittma vera kienet il-komunita'. Konmunita' li suppost kellha istituzzjoni maħluqa apposta biex tiddefendiha – il-MEPA. Minflok iżda din il-MEPA kienet kompliċi u għażlet li tiddefendi l-istupru tal-pajjiż. Is-saħta tal-Mistra qegħda fuq Joseph Muscat ukoll. Il-predeċessur tiegħu Alfred Sant kien iddeskriva lil JPO bħala . Imma Muscat ma ħass l-ebda skruplu biex jinqeda bih. Hekk ġara fil-każ tal-barriera li Gonzi u RCC riedu li titħaffer quddiem il-Kon Katidral ta' San Ġwann. Hekk ġara ukoll fuq il-mozzjoni biex il-Parlament iddikjara li m'għandux fiduċja f'RCC. Id-dnub ma jorqodx u jidher li qed joqrob żmien il-kontijiet. Il-konfront ta' Gonzi ma Franco Debono hu żejjed għal partit li diġa qiegħed jegħreq. Kien hemm mument partikolari iżda li kien hemm possibilita' li l-affarijiet ma jikkumplikawx ruħhom. Kienu ippreżentati quddiem il-Parlament żewġ mozzjonijiet. L-ewwel mozzjoni kienet ippreżentata minn Franco Debono innifsu u kienet kritika tal-politika tal-Gvern ta' Gonzi dwar il-Ġustizzja u l-Intern. Kritika qawwija u kienet tieqaf hemm. It-tieni mozzjoni kienet ippreżentata minn Jose' Herrera u Michael Falzon: barra li kienet tikkritika l-politika tal-Gvern dwar il-Ġustizzja u l-Intern kienet tipproponi ukoll vot ta' ċensura fil-Ministru Carm Mifsud Bonnici. Gonzi għażel li jpoġġi fuq l-agenda tal-Parlament il-mozzjoni tal-Opposizzjoni u ħalla fuq l-ixkaffa l-mozzjoni ta' Franco Debono. Jiġifieri għamel għażla favur mozzjoni b'konsegwenzi negattivi u warrab mozzjoni li kienet tikkritikah u tieqaf hemm. Nafu fejn wasslet din l-għażla. B'għażla ta' Gonzi l-Parlament spiċċa sfiduċja lil Mifusd Bonnici. Deċiżjoni li Gonzi seta' jevita imma ma riedx. Għaliex għamel hekk hu jaf. Meta Gonzi jħares fil-mera ma jara l-ebda sinifikat fil-każ ta' korruzzjoni ta' Noel Borg Hedley (ex-Segretarju Privat tal-Ministru Tonio Fenech) li fil-Qorti ammetta akkużi ta' korruzzjoni mill-iżviluppaturi JPM Brothers. Il-fjask tal-Arriva bir-responsabbilta' politika dwaru li kellu jinġarr minn Austin Gatt l-anqas ma kellu sinifikat għal Gonzi meta jħares fil-mera. Issa ħarġet oħra. Fir-rapport tal-Awditur Nazzjonali l-inkompetenza fl-amministrazzjoni finanzjarja tal-kumpanija tal-Gvern Wasteserve hi imfissra fid-dettall. L-iktar li jispikka hu dak il-kuntratt ta' miljun euro li spiċċa jissarraf f'kuntratt ta' disgħa u għoxrin miljun euro. Qiesu ma ġara xejn. Is-sejħa biex George Pullicino jerfa' r-responsabbilta' politika u jwarrab ma tfisser xejn. Quddiem dan kollu it-talba ta' Gonzi biex il- ikun approvat tistona. Għax il-vot fuq il- mhux biss vot favur rigressiv imma hu ukoll vot favur Gvern li hu moralment zopp. Gvern li jrid lil kulħadd jimxi sewwa imma hu mhux kapaċi jagħti l-eżempju. Għax repetutament irrifjuta li jerfa' r-responsabbilta politika ta' għemilu. X'ser jiġri għada jiena ma nafx. Naf iżda ħaga waħda: li l-Gvern wasal sa hawn għax Lawrence Gonzi ma kienx kapaċi japplika għalih il-kejl li bih hu jkejjel lil ħaddieħor. Il-Partit Nazzjonalista ġustament qed jitlob li l- Imħallef Lino Farrugia Sacco jirreżenja . Jekk il-PN japplika l-istess kejl għall-Kabinett ta' Lawrence Gonzi m'għandix dubju li jinbidlu l-Ministri kollha, Gonzi innifsu inkluż!